**ΑΝΑΚΟΙΝΩΣΗ**

**Ανακοίνωση Εθνικής Συνομοσπονδίας Ατόμων με Αναπηρία**

**Επιστολή απάντησης του Πρωθυπουργικού Γραφείου στην ΕΣΑμεΑ για το πλαστικό χρήμα**

Μετά την έντονη και έγκαιρη αντίδραση της ΕΣΑμεΑ και των φορέων μελών της, αναφορικά με τη μηδαμινή μέριμνα για τα άτομα με αναπηρία στο νομοσχέδιο για το πλαστικό χρήμα και τις ηλεκτρονικές συναλλαγές, σχετικά με τη μη πρόσβαση των ατόμων με αναπηρία και τη μη αναγνώριση κανενός από τα προβλήματα που έτσι κι αλλιώς αντιμετωπίζουν καθημερινά τα άτομα με αναπηρία στις συνδιαλλαγές τους, το γραφείο του Πρωθυπουργού Αλέξη Τσίπρα απέστειλε στην ΕΣΑμεΑ στις 21/12/2016 επιστολή για τα μέτρα που τελικά θα λάβει το υπουργείο Οικονομικών: Εξαιρούνται από την υποχρέωση χρήσης πλαστικού χρήματος οι φορολογούμενοι που είναι άτομα με ποσοστό αναπηρίας 80% και άνω, ενώ με υπουργική απόφαση θα καθοριστούν επιπλέον κατηγορίες φορολογουμένων που θα εξαιρεθούν.

Οι δύο παρεμβάσεις της ΕΣΑμεΑ για το θέμα:

1. <http://www.esaea.gr/pressoffice/press-releases/3257-nomosxedio-gia-to-plastiko-xrima-se-ayti-ti-xora-yparxoyn-kai-atoma-me-anapiria>
2. <http://www.esaea.gr/pressoffice/press-releases/3262-ziteitai-lysi-sto-n-s-gia-to-plastiko-xrima>

Το κείμενο της επιστολής του Πρωθυπουργού:

*«Έχοντας λάβει την επιστολή σας και με άξονα τα αιτήματα που τέθηκαν εκ μέρους σας εν όψει του νομοσχεδίου για τις ηλεκτρονικές συναλλαγές, θα θέλαμε να σας ενημερώσουμε ότι έχει ληφθεί ειδική μέριμνα για τα άτομα τα οποία έχουν αναπηρία σε ποσοστό άνω του 80%.*

*Ειδικότερα το νομοσχέδιο που κατατέθηκε και ψηφίστηκε από την Ελληνική Βουλή και την Κυβέρνηση ορίζει την εξαίρεση τους από την υποχρεωτική χρήση ηλεκτρονικών μέσων πληρωμής . Οι φορολογούμενοι που είναι άτομα με ποσοστό αναπηρίας 80% και άνω, θα απαιτείται να προσκομίζουν αποδείξεις ίσης αξίας, σύμφωνα με την κλίμακα της προηγούμενης περίπτωσης. Επιπρόσθετα, με απόφαση του Υπουργού Οικονομικών θα καθορίζονται επιπλέον κατηγορίες φορολογουμένων που εξαιρούνται από την υποχρέωση πραγματοποίησης των δαπανών με ηλεκτρονικά μέσα πληρωμής.*

*Ελπίζουμε ο διάλογος που έχει ξεκινήσει και οι πρωτοβουλίες που έχει λάβει η κυβέρνηση για τον εκσυγχρονισμό του κράτους και των υπηρεσιών του, καθώς και για την ισότιμη πρόσβαση όλων των πολιτών σε αυτές, χωρίς εξαιρέσεις και αποκλεισμούς, να είναι η αρχή της συνεργασίας με όλους τους φορείς που εκπροσωπούν τα άτομα με αναπηρία».*